Vir die soveelste keer, was dit weer Hoërskool Noordheuwel (Krugersdorp) wat Nelspruit se gedugste teenstander was. In die verlede, het die Gautengers met hulle bekende naelloopkrag, baie sterk in die laaste reeks items (400m en aflos) deurgekom om die ander spanne verby te steek – maar hierdie keer, was die Nellies reg vir hulle! NHS se naellope en hekkies (derhalwe ook die aflosse) het vanjaar grense verskuif, deur oral waar die span deelgeneem het, met kookwater-vertonings die oog te vang. Woensdag (28 Februarie) in die Pilditch-stadion te Pretoria, is al die krane behoorlik oopgedraai! Toe NHS in drie van die vyf aflosse vir meisies, in medalje-posisies by die wenpaal verby geblits het, was die skrif vir Noordheuwel aan die muur.